Line Barfod (EL), 1998-10-20:
Enhedslisten hilser forslaget om afkriminalisering af prostitution velkommen.
For det første, fordi man ophæver kriminaliseringen af ofrene, nemlig de prostituerede, og for det andet, fordi man her ophæver nogle straffebestemmelser, der ikke benyttes i praksis.
Det er, som flere også har været inde på, meget vigtigt, at forslaget om afkriminalisering af ofrene ikke betyder, at prostitution gøres til et lovligt erhverv.
Vi vil derfor foreslå, at vi under udvalgsarbejdet ser nærmere på det forslag, der er kommet fra Danske Kvinders Nationalråd om at ændre lovens titel til: Afkriminalisering af prostituerede
Prostitution er et socialt problem og bør først og fremmest løses socialt.
Det er derfor også for Enhedslisten utrolig vigtigt, at der fortsat ydes en social indsats, og at denne opprioriteres både over for dem, der er i prostitution, og for at forebygge, at flere kommer ud i prostitution. Den forebyggende indsats består dels i at sikre, at der generelt er gode muligheder for uddannelse, arbejde og bolig, og dels i, at folk med sociale og økonomiske problemer kan få den fornødne rådgivning og hjælp.
Det er desværre langtfra virkeligheden i dag, og den arbejdsmarkedsreform, som regeringen har foreslået, vil ikke ligefrem forbedre situationen for de svageste.
Der er i flere af høringssvarene peget på de stigende problemer, der er med udenlandske kvinder, der importeres til prostitution i Danmark.
Det er vigtigt, at den lovændring, der er foreslået her, ikke fører til, at politiet nedtrapper indsatsen i kampen mod bagmændene.
Tværtimod opfordrer vi fra Enhedslistens side justitsministeren til en øget indsats på dette område.
Den anden del af forslaget handler så om en kriminalisering af kunder til prostituerede under 18 år.
Vi mener fra Enhedslistens side, at det er et vigtigt signal at gøre en særlig indsats i forhold til prostituerede under 18 år, men spørgsmålet er, om en kriminalisering af kunderne er den rigtige måde at bekæmpe problemet på, eller om det skal gøres ved social forebyggelse og sociale foranstaltninger.
Det fremgår af de høringssvar, der er kommet fra politi og anklagemyndighed, at de fleste ikke forventer, at bestemmelsen får nogen som helst betydning for bekæmpelsen af mindreåriges prostitution.
Det er svært så at se begrundelsen for at gennemføre en kriminalisering.
Danmark er forpligtet af FN's børnekonvention til at beskytte børn imod udnyttelse ved prostitution, men det fremgår ikke klart, om vi for at leve op til konventionen skal gennemføre en kriminalisering.
Det synes jeg vi skal have afklaret, ligesom vi bør undersøge, hvad de svenske erfaringer er med den bestemmelse om kriminalisering af prostitueredes kunder, som de har haft siden 1965.
Hvis der vælges en kriminalisering af kunderne til de prostituerede under 18 år, ville det også være godt at vide noget mere om, hvorfor nogle vælger at blive kunder hos mindreårige prostituerede, og om der eventuelt er brug for, at de får en behandlingsdom i stedet for en straf.
I forlængelse af det, der blev sagt under behandlingen af det tidligere lovforslag om grundig lovforberedelse, synes jeg, det ville være fornuftigt at forelægge spørgsmålet om en helt ny type kriminalisering for Straffelovrådet, så man kan få deres vurdering af, hvordan det bør gennemføres, for som flere har været inde på, medfører den konkrete udformning, at bestemmelsen stort set ikke kan anvendes i praksis.
ikke kan anvendes.
Vi vil foreslå, at vi under udvalgsarbejdet ser nærmere på, om man eventuelt i stedet skal følge forslaget fra politimesteren i Lyngby om at udvide straffelovens § 223, stk. 3, så man kriminaliserer den seksuelle udnyttelse af en mindreårig.
Hvis man vælger det, mener vi, det er vigtigt, at det rent lovteknisk kommer til at fremgå, hvad der menes med en udnyttelse, herunder at ethvert køb af sex er udnyttelse, uanset om det er en, der ernærer sig helt eller delvis ved prostitution, eller en, der kun enkelte gange sælger sig selv.
Og så vil vi gerne gentage, at det er utrolig vigtigt, at lovændringen ikke medfører nedskæringer i den sociale indsats.
Den skal tværtimod opprioriteres.